bekkerøye
Store norske leksikon,Biologi,Dyreriket,Ryggstrengdyr,Virveldyr,Strålefinnefisker,Laksefisker,Laksefamilien,Salvelinus
Bekkerøye er en fiskeart i laksefamilien. Bekkerøya er nært i slekt med vår røye, men likner biologisk mer på ørret.
Beskrivelse Bekkerøya blir sjelden større enn ett kilogram, men kan unntaksvis nå en vekt av fire kilogram og mer. Vanligvis er den småvokst, spesielt når den lever tette bestander i små bekker.I det ytre skiller bekkerøya seg fra vår røye ved tallrike blå- eller grønnaktige og svarte striper på ryggsiden. Arten foretrekker kaldt og klart vann og greier seg best hvor det ikke finnes andre arter. Dette gjør at arten ofte finnes i små bekker, og gjerne i de øvre deler. Utbredelse Arten er ikke naturlig forekommende i Norge, men er alminnelig utbredt i Nord-Amerika øst for Rocky Mountains. Bekkerøya er innført til en mengde land i Europa, også til Norge. Den ble første gang satt ut i Norge i 1883. Disse første utsettingene førte til at den etablerte seg to steder: i Overnbekken i Buskerud og på Øyfjell i Telemark. Da det senere viste seg at bekkerøya var ganske tolerant overfor surt vann, ble den satt ut i en rekke forsurede vann og vassdrag i perioden 1970-1990. Dette førte til at den etablerte faste bestander mange steder, og en oversikt laget i 2018 rapporterte om over 200 levedyktige bestander.Artsdatabanken har vurdert arten i sin fremmedartsliste, og kategoriserer per 2018 dens økologiske risiko for naturmangfoldet i Norge som lav. Les mer i Store norske leksikon fisk ørret røye Litteratur Hesthagen med flere (2018). Distribution of non-native brook trout (Salvelinus fontinalis) across Norwegian waterbodies – is it an invasive species? Fauna norvegica 38: 1-8.  Kleiven, E. og Hesthagen, T. (2013). Bekkerøye innført i 1883 med støtte fra «Finants-Departementet». Fauna 66: 34-37.